Diari Oficial de la Generalitat Valenciana


Sumari del DOGV 8228, del 06-02-2018 (2018/595)

RESOLUCIÓ d'11 de gener de 2018, del president del Consell Valencià de Cultura, per la qual es convoca el concurs literari i el concurs de dibuix sobre assetjament escolar (bullying). Número 2018/8222202.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8228

Data del DOGV
:   06-02-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/595


Data del document
:   11-01-2018

Organisme emissor
:   Consell Valencià de Cultura

Tipus de document
:   Resolució

Descriptors 

:   * distinció honorífica

RESOLUCIÓ d'11 de gener de 2018, del president del Consell Valencià de Cultura, per la qual es convoca el concurs literari i el concurs de dibuix sobre assetjament escolar (bullying). Número 2018/8222202. [2018/595]  
PREÀMBUL  
  
En els últims anys, el Consell Valencià de Cultura (CVC) ha mostrat un gran interés pel perill que els comportaments socials violents contra diversos col·lectius suposen per a la convivència. Així, recentment hem aprovat informes sobre la violència de gènere (2015) o la violència contra les persones majors (2015). En 2007, emetérem l'Informe sobre violència escolar i, en 2017, l'Informe sobre l'assetjament i la violència a l'escola. Aquest problema, el de l'assetjament escolar o bullying, afecta la convivència en els centres i genera greus danys personals i col·lectius, en particular entre els adolescents.  
L'assetjament escolar té tres components bàsics: el desequilibri de forces entre la persona agressora i l'agredida, la intenció clara de fer mal (físic i/o psicològic) i la reiteració en la conducta.  
Es tracta, doncs, d'una forma de violència en què una persona o un grup de persones agredeix una altra, la qual considera vulnerable i indefensa, des d'una situació de poder. Encara que de vegades l'agressor no és conscient del dany que produeix, hi ha la intenció d'agredir. La repetició de les agressions durant llargs períodes de temps és pròpia de l'assetjament i genera, en la víctima, por i patiment permanent.  
L'assetjament pot ser físic, sexual, verbal, relacional i social i contra la propietat. Els diferents tipus d'assetjament poden manifestar-se de manera directa, indirecta o ambdós al mateix temps.  
En l'assetjament directe es dóna una confrontació directa amb la víctima i es produeixen agressions com ara insults, burles, amenaces, espentes, abusos, pallisses, etc. L'assetjament indirecte es manifesta en forma de maledicències, notes ofensives, difusió de falsos rumors, robatoris, invisibilitat deliberada de la víctima, execució de pintades insultants, etc., i busca l'aïllament de la persona i la complicitat i el rebuig d'altres.  
Mereix una menció especial el ciberassetjament, que utilitza mitjans electrònics, especialment xarxes socials i mòbils, per a fer un dany continuat. Es manifesta de diferents formes: enviament de missatges insultants o amenaçadors, difusió de rumors i falsedats, revelació de dades personals, fotografies intimidadores, fustigacions, exclusió de grups i llistes, etc.  
Els elements que diferencien el ciberassetjament són essencialment la sensació d'invisibilitat i anonimat, el possible camuflament i la suplantació d'identitats, la persistència fora dels entorns escolars i l'extensió i duració de les agressions en suports digitals durant molt de temps, la detecció més dificultosa i el nombre més gran de persones que assisteixen com a espectadors.  
Convé tindre en compte que, en les situacions d'assetjament, intervenen tots els alumnes que, coneixedors de la situació, actuen reforçant-la o es mantenen passius per la por o, al contrari, es posen de part de la víctima i la defenen. Per això, l'assetjament ha d'abordar-se tenint en compte els grups d'amics i amigues i el context social.  
  
Les víctimes d'assetjament veuen minada la salut emocional. Es produeixen sentiments d'indefensió i impotència que minven l'autoestima i produeixen ansietat, depressió i problemes psicosomàtics que deriven en situacions d'aïllament, soledat i infelicitat. Les víctimes d'assetjament refusen anar a escola i mostren falta de concentració o d'interés per les tasques escolars.  
L'assetjament també passa factura als agressors, que solen tendir a la inadaptació i al desenvolupament de conductes antisocials i predelictives. Finalment, l'assetjament afecta de forma negativa els que el presencien i els pot generar situacions de culpabilitat i vulnerabilitat.  
Segons dades del Ministeri d'Educació, els casos d'assetjament escolar es van incrementar un 75 % en 2015 i continuen augmentant.  
En vista de la transcendència del tema, el Consell Valencià de Cultura convoca dos concursos, un de creació literària i un altre de dibuix, sobre l'assetjament escolar o bullying. La iniciativa aspira a sensibilitzar els jóvens d'ambdós sexes, despertar la seua vocació igualitària i el seu sentit de la justícia i fomentar la seua capacitat creativa, i convertir-los no sols en receptors, sinó també en portaveus d'un objectiu comú: dissenyar i portar a la pràctica quotidiana unes polítiques actives de formació en igualtat, comprensió i tolerància, que excloguen els comportaments violents i permeten a tots els components de la nostra societat percebre i respectar els valors aliens i conviure en una societat més rica i oberta i, per tant, més culta.  
El Consell Valencià de Cultura promourà la difusió de les obres premiades.  
  
València, 11 de gener de 2018.- El president: Santiago Grisolia García.  
  
  
ANNEX I  
Bases per a la concessió del Concurs Literari i del Concurs d'Il·lustració sobre assetjament escolar (bullying)  
  
Bases generals  
1. Podran participar-hi tots els alumnes dels centres públics, concertats i privats de la Comunitat Valenciana, que estiguen cursant estudis d'ESO, FP o Batxillerat.  
2. Els centres docents reuniran tots els treballs presentats pels seus alumnes i els enviaran, abans del 20 d'abril de 2018, a la següent adreça:  
Consell Valencià de Cultura  
Per al Concurs sobre assetjament escolar (bullying)  
Palau de Forcalló  
Carrer del Museu, núm. 3.  
46382 València  
No s'admetran enviaments per correu electrònic.  
3. Un jurat, nomenat pel Consell Valencià de Cultura, seleccionarà tres treballs per cada curs d'ESO i de Batxillerat-FP, tant en la modalitat literària com en la de dibuix.  
4. Els treballs premiats i també els que el jurat considere especialment passaran a ser propietat del Consell Valencià de Cultura, el qual podrà publicar-los i exposar-los, amb menció expressa del nom dels seus autors i dels centres als quals pertanyen.  
5. A l'autor de cada treball seleccionat, primer, segon i tercer premi, se li concedirà cinc-cents euros (500,00 ?), quatre-cents euros (400,00 ?) i tres-cents euros (300,00 ?) respectivament, una medalla commemorativa i un diploma del Consell Valencià de Cultura.  
Aquestes quantitats econòmiques estan subjectes a les retencions i als impostos corresponents que els siga d'aplicació en cada cas.  
6. Als quatre centres docents que hagen aconseguit el nombre més gran de seleccionats, dos per nivell i dos per especialitat (ESO literari, ESO dibuix, Batxillerat-FP literari i Batxillerat-FP dibuix), se'ls premiarà amb dos mil quatre-cents euros (2.400,00 ?), una medalla commemorativa i un diploma del Consell Valencià de Cultura.  
En cas d'alumnes o centres premiats, el centre enviarà al Consell Valencià de Cultura la documentació necessària per a poder fer efectius els premis.  
7. Els centres docents podran iniciar el procés de realització i enviament dels treballs des del moment de la publicació de la convocatòria. Com s'indica en la base 2, la data límit de recepció dels treballs en la seu del Consell Valencià de Cultura és el 20 d'abril de 2018.  
  
8. El veredicte del jurat es farà públic en el transcurs d'un acte en la seu del Consell Valencià de Cultura, en el qual es procedirà al lliurament dels premis. L'acte tindrà lloc el 22 de maig de 2018. El Consell Valencià de Cultura es reserva la possibilitat de modificar-ne la data de celebració.  
9. Els treballs no premiats podran ser retirats en un termini de tres mesos.  
10. La participació en el concurs implica el coneixement i l'acceptació íntegra de les bases.  
11. D'acord amb la Llei orgànica 15/1999, de 13 de desembre, de protecció de dades de caràcter personal, els informem que les dades personals que ens faciliten i/o les que es generen posteriorment podran ser incorporades als fitxers titularitat del Consell Valencià de Cultura (CVC) amb la finalitat de gestionar adequadament la seua participació en aquest concurs.  
El CVC es compromet al compliment de la seua obligació de secret de les dades de caràcter personal i del seu deure de tractar-les amb confidencialitat i assumeix, a aquests efectes, les mesures d'índole tècnica, organitzativa i de seguretat necessàries per a evitar-ne l'alteració, pèrdua, tractament o accés no autoritzat, d'acord amb el que establix l'esmentada legislació.  
Els participants (en cas de ser menors de 14 anys, els pares, representants legals o tutors) i els representants dels centres docents respondran, en tot cas, de la veracitat de les dades facilitades. El CVC es reserva el dret a excloure de la participació en aquest concurs a tot alumne i/o representant de centre docent que haja facilitat dades falses, sense perjuí de les altres accions que procedisquen en dret.  
  
Els participants premiats i els representants dels centres docents que també resulten premiats autoritzen la captació i reproducció de la seua imatge (i, si és el cas, de la seua veu), siga quin siga el mitjà utilitzat per a fer-ho, durant la seua participació o presència en aquest concurs, i per a difondre-la a través de la pàgina web http://cvc.gva.es/es/, canal de YouTube, Twitter, Facebook i a comunicar-la a la premsa local, format imprés o digital.  
Els centres docents hauran d'obtindre i presentar, adjunt als treballs, els consentiments previs, inequívocs, específics i suficientment informats dels participants i dels seus representants, relatius al tractament de la seua imatge (i, si és el cas, la veu) i la seua comunicació posterior a la premsa local.  
Qualsevol participant i/o representant del centre docent podrà, en qualsevol moment, exercitar els seus drets d'accés, rectificació, cancel·lació i oposició, per mitjà d'un escrit, acreditant la seua identitat per mitjà d'una fotocòpia del DNI, i especificant el dret a exercitar, a: Consell Valencià de Cultura, carrer del Museu, número 3, 46263 València.  
  
Bases del concurs literari  
1. Els textos presentats hauran de ser inèdits. Hauran d'estar escrits en qualsevol dels dos idiomes oficials de la Comunitat Valenciana, i tractaran els temes de l'assetjament escolar des de l'òptica de l'autor.  
2. Cada alumne presentarà un sol text, en el gènere literari que preferisca: narrativa, poesia, assaig, etc., amb la condició que no excedisca de set (7) folis.  
3. En cada text ha de constar, en lloc ben visible, el nom de l'autor o autora, el curs i el nivell als quals pertany, i el centre docent.  
  
Bases del concurs de dibuix  
1. Les obres presentades hauran de ser originals i inèdites, i tractaran el tema de la igualtat de gènere i la violència masclista des de l'òptica de l'autor.  
2. Cada alumne presentarà una sola obra, en format A-4 i suport Guarro-Geler o semblant. Les obres podran presentar-se en color o en blanc i negre, i en qualsevol tècnica. És aconsellable, no obstant això, evitar tècniques poc estables, com el pastel i les ceres. Si s'utilitza el collage, s'evitaran els materials que puguen desprendre's del suport i l'ús d'imatges que no siguen originals.  
3. Cada obra portarà un lema. En l'angle superior dret de la part posterior de l'obra es faran constar en lletres majúscules el nom de l'autor o autora, el curs i el nivell als quals pertany, i el centre docent.  
  
4. Tenint en compte la possibilitat que les obres d'interés siguen publicades, convé no utilitzar tintes plata, or i altres que no estiguen dins de la gamma normalitzada.  
5. El Consell Valencià de Cultura considerarà la possibilitat de triar una de les obres premiades, independentment del nivell al qual corresponga, i publicar-la en cartells o en fullets. En tal cas, en el cartell o el fullet constaran les dades de l'alumne i del centre escolar al qual pertany.